ΓΡΑΠΤΗ ΕΡΩΤΗΣΗ E-2100/96 υποβολή: Ria Oomen-Ruijten (PPE) προς την Επιτροπή (26 Iουλίου 1996)

Θέμα: Πρόταση νόμου στη Σουηδία σχετικά με τις προδιαγραφές εκπομπών θορύβου και καυσαερίων για τις μηχανές των πλοίων

1. Ποιές είναι οι απόψεις της Επιτροπής για τις προτάσεις της Σουηδίας που αφορούν τις εκπομπές θορύβου και καυσαερίων για τις μηχανές των πλοίων (ΕΕ γνωστοποίηση 96/0111/S);

2. Είναι η Επιτροπή της άποψης ότι οι νομοθετικές προτάσεις είναι σύμφωνες με τις προδιαγραφές θορύβου όπως αυτές ορίζονται στην Οδηγία 82/714/ΕΟΚ ((ΕΕ L 301 της 28.10.1982, σελ. 1. )), παράρτημα ΙΙ, κεφάλαιο 5, παράγραφος 5.09, σημείο 2 (εγγενής θόρυβος των πλοίων);

3. Από περιβαλλοντικής-τεχνικής πλευράς, μπορούν οι προτάσεις της Σουηδίας να εφαρμοστούν από τη ναυπηγική βιομηχανία σε διεθνές επίπεδο εντός των προθεσμιών που προτείνονται από τη Σουηδία;

4. Μετά από επανειλημμένες πιέσεις της διεθνούς ναυτιλίας, έχει η Ευρωπαϊκή Κοινότητα σχέδια για μια ολοκληρωμένη ευρωπαϊκή νομοθεσία σχετικά με τις προδιαγραφές εκπομπών θορύβου και καυσαερίων για τις μηχανές των πλοίων, έτσι ώστε να αποτραπούν φραγμοί στο εμπόριο;

Απάντηση του κ. Bangemann εξ ονόματος της Επιτροπής (8 Οκτωβρίου 1996)

1. Η Επιτροπή εξέτασε τις προτεινόμενες σουηδικές νομοθετικές διατάξεις, καθώς και τις οικονομικές τους επιπτώσεις και ετοίμασε παρατηρήσεις τις οποίες διαβίβασε στη σουηδική κυβέρνηση και στα άλλα κράτη μέλη, σύμφωνα με τις διαδικασίες εφαρμογής που προβλέπονται από την οδηγία 83/189/ΕΟΚ ((ΕΕ αριθ. L 109, 26.4.1983. )). Επιπλέον, οκτώ κράτη μέλη έχουν ανταποκριθεί στην κοινοποίηση των εν λόγω προτεινόμενων νομοθετικών διατάξεων. Η συζήτηση του θέματος μεταξύ της Επιτροπής, των κρατών μελών και της βιομηχανίας θα συνεχισθεί.

2. Η άμεση σύγκριση των προδιαγραφών σχετικά με τις εκπομπές θορύβου μεταξύ του Παραρτήματος 2 των προτεινόμενων σουηδικών νομοθετικών διατάξεων (κοινοποίηση ΕΕ 96/ΙΙΙ/S) και της οδηγίας 82/714/ΕΟΚ δείχνει ότι οι οριακές τιμές είναι 74dB(A) (για τη μεγαλύτερη κατηγορία κινητήρων) και 75dB(Α) αντίστοιχα. Ως εκ τούτου, για περιορισμένο αριθμό πλοίων ο οποίος εμπίπτει στο πεδίο εφαρμογής των δύο κειμένων (επί παραδείγματι, πλοία που κατά βάση έχουν μήκος κύτους μικρότερο των 24 μέτρων και εκτόπισμα μεγαλύτερο των 15 κόρων) οι σουηδικές προτάσεις δεν προχωρούν πέραν των προδιαγραφών του Παραρτήματος ΙΙ, κεφάλαιο 5.09.2 της οδηγίας. Οι προδιαγραφές ελέγχου φαίνεται επίσης ότι είναι παρόμοιες, παρόλο που οι προτεινόμενες σουηδικές νομοθετικές διατάξεις κατανομάζουν μια μέθοδο ελέγχου (ISO 2922).

Θα έπρεπε να τονισθεί ότι οι προτεινόμενες σουηδικές νομοθετικές διατάξεις, ενώ εφαρμόζονται σε όλα τα πλοία κάτω των 24 μέτρων, απευθύνονται ειδικά στα σκάφη αναψυχής, εφόσον τα τελευταία αποτελούν το μεγαλύτερο μέρος τέτοιων πλοίων. Τα σκάφη αναψυχής εξαιρούνται όμως από τις προδιαγραφές της εν λόγω οδηγίας.

3. Η ναυπηγική βιομηχανία υπεστήριζε πάντα ότι τα επίπεδα εκπομπών θορύβου είναι εφικτά, με την προϋπόθεση σημαντικής έρευνας και ανάπτυξης. Είναι σαφές ότι για ορισμένους τύπου κινητήρων, ειδικότερα για τους δίχρονους εξωλέμβιους κινητήρες, η προθεσμία εφαρμογής της 1ης Ιανουαρίου 1998 μάλλον δεν εξασφαλίζει επαρκή χρόνο για έρευνα και ανάπτυξη, καθώς και για τον αναγκαίο επανεξοπλισμό. Εκτεταμένες διαβουλεύσεις με τη βιομηχανία δείχνουν ότι το κατά πόσο θα συμμορφωθεί ένας κινητήρας με την πρόταση νόμου στη δεδομένη χρονική κλίμακα, εξαρτάται από τον τύπου του κινητήρα.

4. Η Επιτροπή οργάνωσε συνεδριάσεις με τη Σουηδία, άλλα ενδιαφερόμενα κράτη μέλη και τη βιομηχανία. Εν αναμονή της έκβασης αυτών των συνεδριάσεων, η Επιτροπή θα αποφασίσει για τη θέση που θα πάρει.